Иван Вазов
Ангиста

chitanka.info

Ние вярваме в доброто,

в правото върховно тука,

вярваме и в тържеството

на куража и юмрука.

Правдата велика мощ е,

чупи иго и тъмница —

но затуй е нужна още

и желязната десница.

Милост чакаш ли? — надвит си,

злото жалиш ли? — ти страдаш,

бягаш ли от боя? — бит си,

силен си, ако нападаш.

Меча грубо е оръжье,

но е страж на правдината

и съюзник, кой не лъже,

чупи хищнику ръката.

Във успехите на века

силата най-много важи:

ней се кланя человека,

кланя й се съдбата даже!

В старини и днес е млада

тая истина лучиста —

от троянската обсада

до урата при Ангиста.

Ние вярваме в доброто,

в правото върховно тука,

вярваме и в тържеството

на куража и юмрука.

15 май 1918

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.